Flere personer valgte torsdag aften at tænde lys og lægge blomster ude foran Netto på Vesterbro.

Nordjyllands Politi meddelte torsdag aften på et pressemøde, at de havde fundet ligdele, som formodentligt stammede fra 22-årige Mia Skadhauge Stevn, der har været forsvundet siden søndag morgen. Efter nyheden har flere nordjyder været forbi Vesterbro i Aalborg for at lægge blomster og tænde lys, eftersom det var dér, Mia Skadhauge Stevn sidst blev set stige ind i en mørk bil. På papir har en gruppe mennesker foran dagligvarebutikken skrevet 'Mia og Oliver - Vi tænker på jer' efterfulgt af et hjerte. Desuden kan der herunder ses billeder af de blomster og lys, der er blevet sat i løbet af aftenen. Hele hændelsen omkring Mia Skadhauge Stevn har for alvor sat sig i nordjydernes bevidsthed. Heriblandt de unges. - Det er sådan noget, man hører, der sker i Asien og Afrika, men at det sker i lille Aalborg, det er virkelig skræmmende, sagde Iben Klausholt Andersen, der er studerende på Aalborg Universitet forleden dag. Sagen har også rystet Laura Viktor Andreasen, der er studerende på Aalborg Universitet. - Det kommer tæt på, synes jeg. Hvis jeg skal i byen, er jeg nødt til at tænke over, hvordan jeg kommer hjem, siger hun.